โครงการชลประทานราชบุรี เร่งจัดสร้างฝายทดน้ำวังครกให้แล้วเสร็จในเดือนพฤษภาคมนี้ รองรับการกักเก็บน้ำช่วงฤดูฝน
โครงการชลประทานราชบุรี เร่งจัดสร้างฝายทดน้ำวังครกให้แล้วเสร็จในเดือนพฤษภาคมนี้ รองรับการกักเก็บน้ำช่วงฤดูฝน นายสุชาติ กาญจวลัย ผู้อำนวยการโครงการชลประทานราชบุรี กล่าวว่า จากการที่พลอากาศเอก ชลิต พุกผาสุข องคมนตรี ลงพื้นที่ติดตามโครงการอันเนื่องมาจากพระราชดำริในพื้นที่ภาคกลาง โดยกำชับการก่อสร้างโครงการฝายทดน้ำวังครก ตำบลบ้านคา ให้แล้วเสร็จตามกำหนดเวลา เพื่อให้ทันการกักเก็บน้ำช่วงฤดูฝน ล่าสุดกรมชลประทานได้จัดทำระบบส่งน้ำเสร็จเรียบร้อยแล้วเหลือเพียงการจัดสร้างตัวฝายทดน้ำกำหนดแล้วเสร็จในเดือนพฤษภาคมนี้ โดยประชาชนในพื้นที่จะได้รับประโยชน์มากถึง 1,200 ไร่ ขณะที่การจัดสรรน้ำในพื้นที่จังหวัดราชบุรีมีพื้นที่การเกษตรประมาณ 3.2 ล้านไร่ อยู่ในเขตชลประทาน 8 แสนไร่ได้รับน้ำจากเขื่อนวชิราลงกรณ์สามารถบริหารจัดการได้ตลอดหน้าแล้ง  ด้านนายเฉลิม วันชะเอม ประธานกลุ่มผู้ใช้น้ำบ้านวังครก กล่าวว่า ชาวอำเภอบ้านคา ต่างซาบซึ้งในพระมหากรุณาธิคุณพระบาทสมเด็จพระเจ้าอยู่หัวที่ทรงห่วงใยความเป็นอยู่ของราษฎรในพื้นที่ขาดแคลนน้ำทรงรับไว้เป็นโครงการพระราชดำริ เนื่องจากในพื้นที่อำเภอบ้านคาปลูกพืชได้เฉพาะหน้าฝน เมื่อถึงหน้าแล้งโดยเฉพาะช่วง 3 - 4 ปีมานี้ชาวบ้านต้องออกจากพื้นที่ไปเช่าที่ดินใกล้แหล่งน้ำเพื่อทำการเกษตรปลูกหัวไชเท้า สับปะรด และพืชผักต่างๆ เนื่องจากเป็นพืชเศรษฐกิจของชาวราชบุรี หากมีฝายทดน้ำจะมีแหล่งเก็บน้ำสำหรับการทำการเกษตรตลอดทั้งปีโดยชาวบ้านได้รวมกลุ่มผู้ใช้น้ำในการวางท่อส่งน้ำร่วมกับกรมชลประทานในพื้นที่กว่า 500 หลังคาเรือน